A törlesztés szüneteltetése alatt tulajdonképpen fizetési haladékot kaptok. Ennek lejártát (1 év) követően a törlesztési kötelezettség tovább folytatódik.  A kölcsönszerződésből eredő tőke- és kamatfizetési kötelezettségetek a szüneteltetésre tekintettel módosul:
A tőketartozást sem a törlesztésszüneteltetés ideje alatt, sem annak lejártát követően nem lehet a szüneteltetés alatt nem teljesített kamat összegével megnövelni.
A szüneteltetés alatt felhalmozódott kamatot a szüneteltetés lejártát követő futamidőben, az esedékes  törlesztőrészletekkel együtt, évente egyenlő részletekben kell megfizetni.
A szüneteltetés után a futamidő úgy hosszabbodik meg, hogy az esedékessé váló törlesztőrészlet és a szünetelés alatt keletkező, részletekben megfizetendő kamat összege együttesen ne haladja meg az eredeti szerződés szerinti törlesztőrészletek összegét.
Tehát a havi törlesztőrészlet összege a törlesztés szüneteltetése után sem lesz magasabb, mint előtte volt, azonban a futamidő meghosszabbodik.